Document ID: 32007R1441

ΚΑΝΟΝΙΣΜΌΣ (ΕΚ) αριθ. 1441/2007 ΤΗΣ ΕΠΙΤΡΟΠΉΣ
της 5ης Δεκεμβρίου 2007
για την τροποποίηση του κανονισμού (ΕΚ) αριθ. 2073/2005 της Επιτροπής περί μικροβιολογικών κριτηρίων για τα τρόφιμα
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την υγιεινή των τροφίμων (1), και ιδίως το άρθρο 4 παράγραφος 4,
Εκτιμώντας τα ακόλουθα:
(1)
Ο κανονισμός (ΕΚ) αριθ. 2073/2005 της Επιτροπής, της 15ης Νοεμβρίου 2005, καθορίζει τα μικροβιολογικά κριτήρια για τα τρόφιμα (2), όσον αφορά ορισμένους μικροοργανισμούς και τους κανόνες εφαρμογής προς τους οποίους πρέπει να συμμορφώνονται οι υπεύθυνοι επιχειρήσεων τροφίμων όταν εφαρμόζουν τα γενικά και ειδικά μέτρα υγιεινής που αναφέρονται στο άρθρο 4 του κανονισμού (ΕΚ) αριθ. 852/2004. Ο κανονισμός (ΕΚ) αριθ. 2073/2005 προβλέπει επίσης ότι οι υπεύθυνοι επιχειρήσεων τροφίμων πρέπει να διασφαλίζουν ότι τα τρόφιμα πληρούν τα σχετικά μικροβιολογικά κριτήρια που ορίζονται στο παράρτημα Ι του κανονισμού.
(2)
Τα κεφάλαια 1 και 2 του παραρτήματος Ι του κανονισμού (ΕΚ) αριθ. 2073/2005 ορίζουν τα κριτήρια ασφάλειας των τροφίμων και τα κριτήρια υγιεινής της παραγωγικής διαδικασίας όσον αφορά τα παρασκευάσματα σε σκόνη για βρέφη και τα τρόφιμα που προορίζονται για ειδικούς ιατρικούς σκοπούς σε σκόνη για βρέφη ηλικίας κάτω των έξι μηνών («παρασκευάσματα σε σκόνη για βρέφη και τρόφιμα για ειδικούς ιατρικούς σκοπούς σε σκόνη»). Σύμφωνα με το μέρος 2.2 του κεφαλαίου 2 του εν λόγω παραρτήματος, όταν ελεγχθούν παρασκευάσματα σε σκόνη για βρέφη και τρόφιμα που προορίζονται για ειδικούς ιατρικούς σκοπούς σε σκόνη και ανιχνευτούν εντεροβακτηριοειδή έστω και σε μία από τις μονάδες δείγματος, τότε πρέπει να ελεγχθεί η παρτίδα για Enterobacter sakazakii και σαλμονέλλα.
(3)
Στις 24 Ιανουαρίου 2007 η επιστημονική ομάδα για τους βιολογικούς κινδύνους (ομάδα BIOHAZ) της Ευρωπαϊκής Αρχής για την Ασφάλεια των Τροφίμων (ΕΑΑΤ) εξέδωσε γνώμη σχετικά με τα εντεροβακτηριοειδή ως δείκτες για σαλμονέλλα και Enterobacter sakazakii. Σύμφωνα με την εν λόγω γνώμη, δεν ήταν δυνατό να αποδειχθεί συσχετισμός μεταξύ εντεροβακτηριοειδών και σαλμονέλλας και δεν υπάρχει καθολικός συσχετισμός μεταξύ εντεροβακτηριοειδών και Enterobacter sakazakii. Μπορεί, ωστόσο, να αποδειχθεί συσχετισμός μεταξύ εντεροβακτηριοειδών και Enterobacter sakazakii, σε επίπεδο μεμονωμένων εγκαταστάσεων.
(4)
Συνεπώς, δεν πρέπει πλέον να ισχύει η απαίτηση που ορίζεται στον κανονισμό (ΕΚ) αριθ. 2073/2005 όσον αφορά τον έλεγχο για σαλμονέλλα και Enterobacter sakazakii των παρασκευασμάτων σε σκόνη για βρέφη και των τροφίμων για ειδικούς ιατρικούς σκοπούς σε σκόνη στην περίπτωση που ανιχνεύονται εντεροβακτηριοειδή σε οποιαδήποτε μονάδα του δείγματος. Επομένως, το μέρος 2.2 του κεφαλαίου 2 του παραρτήματος Ι του εν λόγω κανονισμού πρέπει να τροποποιηθεί αναλόγως.
(5)
Σύμφωνα με τη γνώμη που εξέδωσε η ομάδα BIOHAZ της ΕΑΑΤ στις 9 Σεπτεμβρίου 2004, για τους μικροβιολογικούς κινδύνους για τα παρασκευάσματα για βρέφη και τα παρασκευάσματα δεύτερης βρεφικής ηλικίας, πρέπει να καθοριστούν μικροβιολογικά κριτήρια για την σαλμονέλλα και τα εντεροβακτηριοειδή για τα παρασκευάσματα δεύτερης βρεφικής ηλικίας σε σκόνη.
(6)
Η ομάδα BIOHAZ της ΕΑΑΤ εξέδωσε γνώμη σχετικά με το Bacillus cereus και άλλους Bacillus spp στα τρόφιμα στις 26 και 27 Ιανουαρίου 2005. Κατέληξε στο συμπέρασμα ότι ένα από τα σημαντικότερα μέτρα καταπολέμησης είναι ο έλεγχος της θερμοκρασίας και η καθιέρωση συστήματος που θα βασίζεται στις αρχές της ανάλυσης κινδύνου και των κρίσιμων σημείων ελέγχου. Τα αφυδατωμένα τρόφιμα, στα οποία είναι συχνή η παρουσία σπόρων παθογόνου Bacillus spp, μπορούν να επιτρέψουν την ανάπτυξη του Bacillus cereus όταν αυτά ενυδατώνονται σε θερμό νερό. Ορισμένα αφυδατωμένα τρόφιμα, συμπεριλαμβανομένων των παρασκευασμάτων σε σκόνη για βρέφη και των τροφίμων που προορίζονται για ειδικούς ιατρικούς σκοπούς σε σκόνη, καταναλώνονται από δυνητικά ευπαθείς καταναλωτές. Σύμφωνα με τη γνώμη της ΕΑΑΤ, ο αριθμός των σπόρων Bacillus cereus που περιέχονται σε παρασκευάσματα σε σκόνη για βρέφη και σε τρόφιμα για ειδικούς ιατρικούς σκοπούς σε σκόνη πρέπει να είναι όσο το δυνατόν μικρότερος κατά τη μεταποίηση και πρέπει να καθοριστεί κριτήριο υγιεινής κατά την παραγωγική διαδικασία πέρα από τις ορθές πρακτικές που αποσκοπούν στη μείωση του διαστήματος μεταξύ παρασκευής και κατανάλωσης.
(7)
Στο κεφάλαιο 1 του παραρτήματος Ι του κανονισμού (ΕΚ) αριθ. 2073/2005 προβλέπεται η αναλυτική μέθοδος αναφοράς για τις σταφυλοκοκκικές εντεροτοξίνες σε ορισμένα τυριά, γάλα σε σκόνη και ορό γάλακτος σε σκόνη. Η μέθοδος αυτή αναθεωρήθηκε από το κοινοτικό εργαστήριο αναφοράς για θετικούς στην πηκτάση σταφυλόκοκκους. Συνεπώς, η αναφορά στην εν λόγω αναλυτική μέθοδο αναφοράς πρέπει να τροποποιηθεί. Επομένως, το κεφάλαιο 1 του παραρτήματος Ι του εν λόγω κανονισμού πρέπει να τροποποιηθεί αναλόγως.
(8)
Το κεφάλαιο 3 του παραρτήματος Ι του κανονισμού (ΕΚ) αριθ. 2073/2005 ορίζει τους κανόνες δειγματοληψίας για τα σφάγια βοοειδών, χοίρων, προβάτων, αιγών και αλόγων όσον αφορά τις αναλύσεις για σαλμονέλλα. Σύμφωνα με τους εν λόγω κανόνες, η περιοχή δειγματοληψίας πρέπει να καλύπτει τουλάχιστον 100 cm2 ανά επιλεγέν σημείο. Ωστόσο, δεν προσδιορίζεται ούτε ο αριθμός των σημείων δειγματοληψίας ούτε η ελάχιστη συνολική επιφάνεια δειγματοληψίας. Για να βελτιωθεί η εφαρμογή των εν λόγω κανόνων στην κοινότητα, είναι σκόπιμο να διευκρινιστεί περαιτέρω στον κανονισμό (ΕΚ) αριθ. 2073/2005 ότι πρέπει να επιλέγονται προς δειγματοληψία οι περιοχές στις οποίες υπάρχει η μεγαλύτερη πιθανότητα μόλυνσης και ότι πρέπει να αυξηθεί η συνολική επιφάνεια της δειγματοληψίας. Επομένως, το κεφάλαιο 3 του παραρτήματος Ι του εν λόγω κανονισμού πρέπει να τροποποιηθεί αναλόγως.
(9)
Για σκοπούς σαφήνειας της κοινοτικής νομοθεσίας, είναι σκόπιμο να αντικατασταθεί το παράρτημα Ι του κανονισμού (ΕΚ) αριθ. 2073/2005 με το κείμενο που περιέχεται στο παράρτημα του παρόντος κανονισμού.
(10)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα Ι του κανονισμού (ΕΚ) αριθ. 2073/2005 αντικαθίσταται από το κείμενο του παραρτήματος του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 5 Δεκεμβρίου 2007.

Labels: 0
17
16